Háromszáz tonna mobiltelefont csempésztek Moszkvába
Az orosz rendőrség 300 tonnányi maroktelefont kobozott el egy kiterjedt csempészhálózat felszámolása során.
A bűnszövetkezet Németországból és Finnországból "importált" feketén Oroszországba mobiltelefonokat - írták orosz napilapok. A Kommerszant szerint a 300 tonna közel egymillió telefonnak felel meg, ezt a számot azonban a belügyminisztérium illetékesei nem erősítették meg.
"A háromszáz tonna áruban nem kizárólag hordozható telefonok, de más elektronikus termékek, számítógép-alkatrészek is voltak" - közölte Gennagyij Melnyik, a tárca nyomozási bizottságának szóvivője. A belügyminisztérium csúcstechnológiákra és az internetre szakosodott K főosztálya tárta fel, hogy jelentős mennyiségű mobiltelefont szállítottak a moszkvai Seremetyevo repülőtérre és helyeztek el vámszabad területeken.
Ezután hamis okmányokkal - a vámot megkerülve - jutatták el őket más raktárakba, majd a nagykereskedőkhöz. Egyes szállítmányok vámeljárás alá estek, ám az elvámoltatást olyan cégek végezték, amelynek dolgozói korábban ellopott személyazonosító okmányokat használtak. Ötvenkét hamis bélyegzőt is lefoglaltak, de egyelőre senkit sem vettek őrizetbe. Melnyik szerint a nyomozás hosszúnak ígérkezik.
A K főosztály sajtószolgálata szerint a nagyszabású csempészüzlet miatt az orosz állam havonta mintegy 90 millió dollár bevételtől esett el. A csempészek több trükköt is bedobtak, hogy elkerüljék a vámilleték kifizetését. Leggyakrabban a ténylegesnél jóval kevesebb telefon szerepelt a vámokmányokban, vagy pingponglabdaként vagy csatornafedélként vámolták el őket, esetenként értékes készülékeket olcsó bóvliként tüntettek fel.